《忆旧游 见五湖鱼庄图题词》
清代·陆惠

指湖光一抹，峦翠双螺，飘渺堪寻。天末迷离影，剩浓云拥絮，隔断烟岑。

卜居水竹何处，遐想碧波深。便画出巢痕，访来诗境，煞费仙心。

沉吟。故乡路，叹树杪斜阳，误了归禽。蓦向图中见，有鸥眠远渚，鹭立寒浔。

渔庄似此清剧，未许点尘侵。试卷上疏帘，西山爽气凉到襟。

作者简介：字璞卿，一字又莹，吴江人，张澹室。有《得珠楼筝语》。